NARIADENIE KOMISIE (EHS) č. 401/86
z 21. februára 1986
o stanovení podrobných pravidiel vyplácania náhrad pri vývoze poľnohospodárskych produktov vo forme tovaru neuvedeného v prílohe II k zmluve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 2727/75 z 29. októbra 1975 o spoločnej organizácii trhu s obilím[1], naposledy zmenené a doplnené nariadením (EHS) č. 1018/84[2], najmä na článok 12 ods. 2,
so zreteľom na nariadenie Rady (EHS) č. 3035/80 z 11. novembra 1980 o stanovení všeobecných pravidiel vyplácania náhrad pri vývoze poľnohospodárskych produktov vo forme tovaru neuvedeného v prílohe II k zmluve a o stanovení kritérií pre určenie výšky týchto náhrad[3], naposledy zmenené a doplnené nariadením (EHS) č. 1982/85[4], ktoré stanovuje, že sadzby náhrad pre tovary patriace pod položku č. 19.03 Spoločného colného sadzobníka môžu byť rozlíšené podľa miesta určenia; keďže od 19. júla do 1. novembra 1985 sa na uvedený tovar vzťahovala rozličná sadzba náhrad podľa toho, či bol vyvážaný do USA a Kanady alebo do ostatných nečlenských krajín; keďže na Kanadu sa vzťahuje toto opatrenie kvôli jej špeciálnym obchodným vzťahom s USA; keďže dovozné podmienky v USA boli zmenené 1. novembra 1985 tak, aby sa obnovilo spravodlivé konkurenčné prostredie pre vývozcov na trhy týchto dvoch nečlenských štátov v prípadoch, keď vyvážaný tovar je určený na spotrebu v uvedených štátoch po 1. novembri 1985;
keďže opatrenia uvedené v tomto nariadení sú v súlade so stanoviskom Riadiaceho výboru pre obilie,
PRIJALA TOTO NARIADENIE:
Článok 1
1. Tovarom patriacim pod položku č. 19.03 Spoločného colného sadzobníka, ktoré vstúpili na spotrebiteľský trh v USA a Kanade po 1. novembri 1985 a pri ktorých bola náhrada určená vopred v období medzi 19. júlom a 31. októbrom 1985, prislúcha rovnaká sadzba náhrad ako pre tovary z iných nečlenských štátov, platná a účinná v deň, keď bola podaná žiadosť o osvedčenie o vopred stanovenej náhrade.
2. Tovarom patriacim pod položku č. 19.03 Spoločného colného sadzobníka, ktoré vstúpili na spotrebiteľský trh v USA a Kanade po 1. novembri 1985 a pri ktorých nebola náhrada určená vopred, prislúcha rovnaká sadzba náhrad ako pre tovary z iných nečlenských štátov, platná a účinná v deň, keď bol tovar vyvezený.
Článok 2
Toto nariadenie nadobúda účinnosť v deň uverejnenia v Úradnom vestníku Európskych spoločenstiev.
Bude sa uplatňovať od 1. novembra 1985.
Toto nariadenie je záväzné vo svojej celistvosti a priamo uplatniteľné v členských štátoch.
V Bruseli 21. februára 1986